خرجنا من عند الطبيبة، أمينة فرحانة، دّاتني لواحد القهوة غالية، شرات ليا عصير و حلوى متلجة. كليناهم فالطونوبيل عندها، هي تتعرفني متنبغيش نجلس فدوك البلايص، شنو كيجمعني مع دوك الناس باش نجلس معاهم؟ اللي بحالي ممكن يخدمو عندهم..يسيريو ليهم السباط..يجمعو زبلهم..يشوفو دانون فلوزين واش غيقتلهم و لالا.. “- الله خلق و فرق..مالكي ديما تتنكري؟ – آه علاش ديما تننكر آ أمينة؟ علاش ديما وليت هاكا دايرة؟ علاش منرجعش صغيرة؟ – واخا ترجعي صغيرة، غتكبري...” هدي هي المشكلة، أنك تعيا تهرب من المكتاب غتوصل ليه، أنك تعيا تحاول أنك تفرح، كتوقعليك شي مصيبة تقلب عليك الجديد و القديم.. قالتلي غنديك لواحد البلاصة زوينة، و ننساو هدشي كله..نتكيفو كارو ، و الله ينعل رب العالم! “- مالكي تتضحكي؟ – جبتيلي الضحكة آ أمينة، متتكبريش..ديما غتبقاي حمقة؟ علاش؟- – الله غينعل راسه؟ – وا تي ضحكي و نساي عليك التفاصيل، معجباتكش رب العالم صافي وليتي مومنة، الله ينعل بو العالم و لا تا باك وليتي تتبغيه؟” سكتت و طليت من جاج الطنوبيل..”لامتنبغيهش. تنبغي غي مي و ماتت، و لكن أنا باقا حية.” البحر..قالتليا هدا سميته الكورنيش، ماشي بحر الرباط و لا سلا، مسولتهاش، مكنش فيا ما نهدر، و مقريتش البلاكة شنو كان مكتوب فيها، المهم هو البحر، و سميت هاد البلاصة الكورنيش، بقينا كننقزو فوق واحد الحيوطة قصار، مشينا فالرملة، الزبل و قراعي البيرة مهرسين. بغيت نقوليها أن هاد الرملة النقية هما، و أن هاد الزبل و القراعي المهرسين هما حنا، غي مليوحين، و لكن لاشي حد داز علينا كنجرحوه. ماعت شكون كيجرح بوجمعة هاد الليلة؟ طلعنا فوق الحجر، واحد الراجل كيشرب فواحد القنت و شي براهش بنات وولاد كيغنيو فالقنت الاخر، الشمش بدات كتغيب و الضلمة كطيح، وايني أنا و أمينة ما عنا علاش نخافو، شنو الفرق بين هادو و لا كاع اللي دوزناهم؟ غي هدوك كانو كيخلصونا، و هدو لا سكرو شوية يقدرو يقولو طريف زوين علاش لا. مدوزتش عند الطبيبة، مبغيتش نرجع. و إلا كنت حاملة؟ ياك دبا أنا معارفة والو، و ما حاسة بوالو، علاش غدي نمشي نشوف شنو فكرشي، واش ولد و لا كرة و لا غي معدتي مسحوقة بالجوع؟ علاش الي فيه المرض الخايب كيتسوق لا جاه الرواح؟ وايني هدشي مغديش تفهمه أمينة، أمينة عاد بدات حياتها، عاد خرجات من دارهم، تتغني و تتقصر و ما هامها والو، ما عمرها ما جربات الجوع، هدشي علاش أنا كنسمعها و نحل معاها مشاكيلها و لا عاودتليها كنكون عارفة راسي غي كنخوي، بحال الا خويت على الحيط بحال الا خويت عندها. ” – كريمة، شحال عندك من عام؟ – راكي عارفة، سبعة و عشرين. – بيناتنا غي عامين انا و ياك. كتشوفي فالبحر واحد الشوفة بحال كانت مي لالة قبل ما تموت كتشوف فعمرها اللي فات” شي مرات كتقول شي حوايج كيخليوني غي ساكتة، هي مرايتي واخا هكاك. حيت مكتزوقش الهدرة، مدازش عليها فالدنيا اللي يخليها تتعلم يكون قلبها كحل ، باقا بحال شي بنت كتلعب، و أنا كبرني الهم. مرة مرة كتسد عليها فالدار و مكتبقاش تخرج، و كترجع من بعد تفروح بحال هاكا. كتبقى فيا واخا هكاك، ما عندها هم و لكن عايشة بوحدها ، معندهاش برتوش و بوجمعة. دخلت ملقيتوش، معرفتش علاش غي كندخل هنا كننسى كلشي،كننسى لوزين و دانون،كننسى الإخوانية و النقابية، كننسى هوما و حنا.حيت هنا كاين غي حنا، حنا و الخبز و اتاي و الزيتون حار و اللوبيا، شعلت التيليفيزيو نتسنى بوجمعة، توحشته، توحشت النص الاخر د قرعتي المهرسة. تفرجت فالمسلسل، تجوجات فاطمة و كريم، صافي الهم تسالا، و لكن هدشي كيوقع غي فالمسلسلات و الافلام، الفيلم ديالنا حنا مقود و مكيساليش، و نهار غيسالي غنكونو لهيه فشي حفرة، مغنكونوش هنا باش نفرحو بالنهاية و لا نبكيو عليها. غنكونو لهيه و ماعت شكون عنده الحق، الإخوانية و لا النقابية، مكنفهمش انا الفرق بيناتهم من غير أن وحدة دايرة الزيف و الاخرى كتلبس كسوة قصيرة، و لكن كنفهم أني أنا، كريمة، مامسوقة لتاوحدة فيهم، حيت مرة مرة كنلبس كسوة قصيرة فاش كنبغي بوجمعة ينشط معايا، و فاش تنجي من الحمام و لا تكون تالفة ليا مشطتي كنلبس الزيف بحال اليوم. نص نص ما عندي مع تا طْرف، ما كنضر فالراس بحال القهوة، ما كنشوط المصارن بحال الحليب، و لكن كنبقى مسوسة تا كيجي بوجمعة فالليل، عاد نولّي حلوّة فاش اللي كيصاوبنا فماكينة الدنيا، يلوحو فوق مني. كريمة. 
حلقات ” كريمة و بوجمعة” حصريا على ” كَود” الحلقة 23: ” …حنا قراعي مهرسة مليوحة ولكن للي داز علينا كنجرحوه “